R45 miljoen vir grond | Netwerk24
R45 miljoen vir grond
Die plaas Watergang, waar onwettige grondgrypers teen die einde van verlede jaar bykans 1 300 strukture opgerig het, kan teen 'n bedrag van R45 miljoen deur die Stellen­bosch-munisipaliteit gekoop word.
Eikestadnuus het 'n dokument onder oë gehad waarin daar by die munisipale bestuurder aanbeveel word om 'n aan­bod op die grond van 60,9449 ha te maak teen 'n bedrag van R45 miljoen. Koste wat reeds aangegaan is met die beset­ting van die grond, sowel as toekoms­tige kostes, moet egter van hierdie bedrag afgetrek word.
Die grond van die WS Smit Water­gang Trust (restant van die plaas 182, gedeelte 1 van plaas 182, gedeelte 1 van plaas 183 en gedeelte 5 van plaas 183) is sedert verlede jaar in die nuus nadat geweld uitgebreek het toe wetstoepas­sers die grondgrypers van die grond wou verdryf.
Asla Devco het daarna aangekondig dat hy die grond van die WS Smit Watergang Trust gekoop het, onder­he­wig aan sekere uitsluitings­voor­waardes. Dié transaksie het egter verloop.
Daarna het Smit klaarblyklik 'n mandaat aan Agri Housing Settlement vir 'n tydperk van 12 maande gegee om die grond te ontwikkel onderhewig daaraan dat grond wat tans deur Smit van die munisipaliteit gehuur word tesame met die Watergang-grond, en ander grond wat ontwikkelings­potensiaal het, in ruil vir die Watergang-grond aangebied moet word.
Die grondbesetters het intussen met 'n hofgeding begin en wag tans vir uitsluitsel van die appèlhof oor die uitsettingsbevel wat ook reeds verlede jaar bekragtig is, maar nooit uitgevoer is nie.V Vervolg op bl.2.